Title: Príloha č
Author: vladimir.blaho
Last saved by: jozef.jurkovic

Správa zo zahraničnej pracovnej cesty
1.	Účastník ZPC:
Jozef Jurkovič, odbor vysokoškolského vzdelávania, riaditeľ odboru
2. Zahraničná pracovná cesta:
Francúzsko, Paríž, 15. – 17. novembra 2010, OECD, riadiaci výbor programu CERI, financované z rozpočtu sekcie
3. Rámcový program pobytu:
15. 11. 2010 – cesta do Paríža, ubytovanie
16.  11. – 17. 11. 2010 – rokovanie výboru
17. 11. 2010 – návrat

4. Stručný priebeh rokovaní, resp.  študijného pobytu:
Rokovanie 16. 11. 2010
Bod 1 – S ohľadom na nesúhlas USA bol do programu zaradený nový bod – rozpočet a plán činnosti 2011 – 2012, ktoré boli pôvodne predmetom písomného schvaľovania.
Bod 2 – Výbor odsúhlasil záznam z 82. stretnutia výboru po zohľadnení vznesených pripomienok. 
Bod 3 – Riaditeľka divízie vzdelávania Barbara Ischinger informovala o posledných aktivitách OECD a ekonomickom prehľade v členských štátoch. Z hľadiska divízie vzdelávania je pozitívne vnímaná schôdzka ministrov školstva, ktorá je považovaná za úspešnú. Predpokladá sa, že opätovne potvrdený generálny tajomník OECD bude naďalej presadzovať tému vzdelávania v práci OECD. Vo viacerých členských štátoch je problém s nezamestnanosťou, a to aj mladých obyvateľov, ktorí sa v niektorých štátoch snažia čo najdlhšie zotrvať vo vzdelávacom systéme, čo má o i. fiškálne dôsledky. SR má z členských štátov najväčší podiel dlhodobo nezamestnaných. Riešenia by sa mali sústrediť na „zelený rast“ a inovácie. Je predpoklad, že OECD sa bude v ďalšom desaťročí zaoberať viac otázkami rodovej rovnosti.
Riaditeľ programu CERI Dirk Van Damme zosumarizoval aktivity CERI od posledného mítingu a pripravované aktivity, ktoré nie sú predmetom rokovania. Osobitne upozornil na publikáciu The Nature of Learning: Using Research to Inspire Practice, ktorá sa zaoberá výsledkami nových prístupov vo vzdelávaní. Okrem toho informoval, že OECD chce zmeniť svoj web a pri príležitosti svojho 50. výročia aj nové logo a o možnostiach využívať elektronickú knižnicu OECD. Rovnako pozitívne hodnotil zapojenie sa ďalších štátov do projektu TALIS.
V rámci diskusie niektorí členovia upozornili, že diskusia ministrov na mítingu v niektorých prípadoch bola formálna, keď niektorí ministri prezentovali len vopred pripravené stanoviská, ale aj celkovo pozitívny dojem z tejto schôdzky.

Bod 4 – Kvôli pripomienke USA sa v písomnom schvaľovaní neschválilo zachovanie rozpočtu na reálnej úrovni (zohľadnenie inflácie), ale nakoniec len na nominálnej úrovni, čím rozpočet na aktivity CERI v druhom programovacom období za sebou bude mať nižší reálny rozpočet. Keďže EDU sa podieľa na dôležitých projektoch OECD – GPS, Inovačná stratégia, bolo by potrebné prehodnotiť jeho postavenie v porovnaní s ostatnými divíziami, i keď aj cez tieto projekty získava dodatočné zdroje. Blokovanie návrhu USA súvisí s požiadavkou na zmenu financovania OECD, ktorá by znamenala niekoľko násobne väčšie príspevky SR.
Bod 5 – Štatút CERI – bol predstavený postup prác na štatúte na nové obdobie. Proces bude otvorený a členovia sú vítaní na jednotlivých pracovných rokovaniach, prvé sa uskutoční začiatkom roka 2011, diskusia bude prebiehať aj prostredníctvom clearspacu. Viacerí členovia otvorili otázku požiadavky na členov riadiaceho výboru CERI – pôvodne to boli najmä výskumníci, dnes je nárast tvorcov politík. Potrebné bude zohľadniť aj výsledky hĺbkovej evalvácie OECD.
Bod 6 – Prebehla diskusia o revízií medzinárodnej perspektívy CERI a nadväzovania nových partnerstiev. V rámci politiky OECD sa očakáva pravidelná revízia týchto stratégií. Rokovania s viacerými štátmi o zapojení do programu pokračujú.
Bod 7 – Projekt GPS – projekt zabezpečí nový spôsob s prácou informáciami, ktoré má OECD. Tvorcovia politík by mali mať možnosť vyhľadať skúsenosti analyzované OECD v jednotlivých štátoch z pohľadu očakávaných cieľov, ktoré chcú dosiahnuť v danej politike. Diskusia sa týkala najmä merania úspešnosti reforiem a upozornenia, že informácie bude potrebné analyzovať v súvislostiach (napr. dosiahnutie cieľa – zvýšenie podielu vš vzdelaných, bez reflektovania trhu práce, generuje ďalší problém).
Bod 8 – Inovačná stratégia OECD – pokračuje práca na jej tvorbe. Na ministerskú konferenciu v máji 2011 bude pripravený jasný výťah. CERI je aktívnou súčasťou tímu. V diskusii bola prebraná otázka financovania tvorby stratégie, vzťah stratégie s obdobnými stratégiami, či už Svetovej banky, alebo tvorených na národnej úrovni. Stratégia je vnímaná ako prepojenie jednotlivých súčastí OECD, OECD aj jednotlivým štátom odporúča mať takúto stratégiu, ktorá obvykle zabezpečí prepojenie vzdelávacej politiky a politiky zamestnanosti.
Rokovanie 17.11.2010
Bod 9 – Trhové mechanizmy a skupiny záujmov
Ide o nový projekt, ktorý reaguje aj na prioritizáciu požiadaviek členov zameranú na analýzu systémov riadenia vzdelávania. Projekt zanalyzuje výsledky používaných trhových mechanizmov vo vzdelávaní (doterajšie výsledky nepreukazujú jednoznačne pozitívne efekty, na čo môžu mať vplyv viaceré špecifiká vzdelávacieho systému). Projekt by sa mal zamerať aj na analýzu postavenie ústredných a regionálnych orgánov, či samotných orgánov školy pri realizácií jednotlivých politík. Napríklad otázka zamestnanosti absolventov v kontexte kompetencií jednotlivých aktérov (región, rodičia, ministerstvo...). Projekt bude zameraný na regionálne školstvo. Úvodná konferencia sa uskutoční v Nórsku.
Bod 10 – New Milenium Learner
Ide o analýzu využívania informačných technológií vo vzdelávaní – očakávania žiakov a študentov a prax učiteľov. Štúdia upozorňuje na viaceré mýty v tejto oblasti. Kvôli embargu boli prezentované dáta z roku 2006, ale v konečnej verzii budú novšie dáta. Skúsenosti viacerých štátov ukazujú, že ak sa nerieši dostupnosť technológií pre žiakov, ich aktívne využívanie vo vzdelávacom procese prehlbuje rozdiely medzi študentmi. V ďalšom TALISE je záujem sa zamerať aj na digitálne kompetencie učiteľov. S ohľadom na dostupnosť techniky je potrebné sa viac zamerať na dostupnosť infraštruktúry v školách (pripojenie a pod.) ako na obstarávanie samotnej techniky (stále viac žiakov má vlastný notebook a pod.) Cieľom by nemalo byť samotné používanie nových nástrojov, ale ich zmysluplné využívanie.
Bod 11 – Vzdelávanie v/k rôznorodosti
Bola zrekapitulovaná ďalšia fáza projektu. Vo viacerých štátoch sa uskutočnili pracovné semináre, ktoré mali pozitívnu odozvu. O možnosti účasti na seminári v Bruseli boli informované aj slovenské VŠ, ale bez spätnej väzby. V súčasnosti sa finalizuje TOOLKIT, online nástroj podpory pre učiteľov, aby vedeli vhodnou formou zohľadniť otázku diverzity vo vzdelávaní. Táto otázka je komplexná – otázkou diverzity sa musia vysporiadať aj manažmenty škôl, ale aj fakulty pripravujúce budúcich učiteľov. Očakáva sa, že TALIS 2013 sa bude zaoberať aj touto otázkou. Nástroje a ďalšie informácie sú na  http://www.oecd.org/edu/ted/toolkit.
Bod 12 – Education and social progress
Bola odprezentovaná prvá informácia o projekte, ktorého cieľom bude skúmať väzby medzi vzdelávaním a ostatnými politikami (napr. zdravie, kriminalita, kvalita života a pod.). Viaceré otázky participácie sú zatiaľ nejasné. V diskusii bolo upozornenie, že ambície projektu sú veľké a nie je jasné, či projekt nestroskotá na dostupnosti relevantných údajov. Projekt spája databázy, projekty aj iných medzinárodných organizácii. Projekt by mohol byť zaujímavý aj v slovenskom kontexte, ak by sa napríklad pri financovaní chceli zohľadňovať komplexnejšie indikátory výstupu (nie len napr. počet absolventov), čo bola aj jedna z otázkou poslednej IMHE konferencie. Úvodná konferencia by mala byť v druhom polroku 2011. Štáty by mali deklarovať záujem o svoje zapojenie a jeho mieru. Viaceré štáty už vyjadrili záujem o zapojenie do projektu.
5. Odporúčané závery:
K bodu 3 – informovať relevantné útvary ministerstva o možnostiach využívania elektronickej knižnice OECD
K bodu 4 – zvážiť prostredníctvom MZV SR presadzovanie, aby direktoriát EDU mal väčší podiel na rozpočte z časti I financovania OECD
K bodu 9 – zvážiť aktívnu participáciu SR na projekte
K bodu 10 a 11– upozorniť relevantné inštitúcie a vysoké školy o tejto publikácii – zohľadniť ju v rámci projektu zmeny v príprave učiteľov
Bod 12 – sledovať ďalšie informácie k participácií a zvážiť zapojenie

6.   Prehľad prinesenej dokumentácie a miesto jej uloženia
Poskytnuté publikácie sú na odbore vysokoškolského vzdelávania.
7.   Osobitne vyhodnotený očakávaný prínos ZPC
Cesta splnila svoj účel – dostupnosť aktuálnych informácií o projektoch programu a ďalšie plány programu, prehľad o aktuálnych výstupoch CERI, ktoré je možné využiť v pripravovaných návrhoch ministerstva.
8.    Spôsob zverejnenia výsledkov ZPC, prenos získaných informácií
Správa bola doručená SMS, v zmysle odporúčaných záverov sa bude komunikovať s relevantnými partnermi.
Súhlasím so zverejnením správy na internete.
Správu vypracoval: Jozef Jurkovič
Dátum: 17. 11. 2010 

Správu schválil: Peter Plavčan, generálny riaditeľ sekcie

/3 |